**Sunetele mă mângâie-n surdină**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Degetele subţiri ale iubitei se joacă pe clapele pianului,

ea are o bucurie interioară şi surâde

ruptă de realitatea desuetă.

N-am întrebat-o nimic nici n-am descoperit ce cântă,

poate fi şi o improvizaţie proprie

din care irump sunete cu înălţimi diferite

plăcute urechii care spintecă aerul

cu o uitare de sine care se imprimă-n pereţi

să-i dăruiască rafinament casei

copleşită de ploile lungi ale toamnei.

Mă retrag în intimitatea camerei mele,

nu se simte nicio mişcare, aprind lampa de scris,

lumina ei acoperă masa şi calculatorul.

Sunetele mă mângâie-n surdină,

îmi par că ies din cuvinte

şi se ataşază de silabe,

se dezleagă de cântec în poeme,

degetele mele sunt degetele iubitei

care se mută-n mine ca o simfonie

şi nu mai pleacă.